Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] Εισερχόμαστε στη συζήτηση των ΕΠΙΚΑΙΡΩΝ ΕΡΩΤΗΣΕΩΝ Θα σας ανακοινώσω πρώτα ποιες επίκαιρες ερωτήσεις δεν θα συζητηθούν. Η πρώτη με αριθμό 149/12-11-2018 επίκαιρη ερώτηση πρώτου κύκλου του Βουλευτή Αιτωλοακαρνανίας της Νέας Δημοκρατίας κ. Κωνσταντίνου Καραγκούνη προς τον Υπουργό Δικαιοσύνης, Διαφάνειας και Ανθρωπίνων Δικαιωμάτων, με θέμα: «Ορθή υλοποίηση του Ολοκληρωμένου Συστήματος Διαχείρισης Δικαστικών Υποθέσεων Πολιτικής και Ποινικής Δικαιοσύνης», δεν θα συζητηθεί λόγω κωλύματος του Υπουργού κ. Καλογήρου εξαιτίας φόρτου εργασίας. Επίσης η δεύτερη με αριθμό 142/6-11-2018 επίκαιρη ερώτηση πρώτου κύκλου του Βουλευτή Λακωνίας της Δημοκρατικής Συμπαράταξης ΠΑΣΟΚ - ΔΗΜΑΡ κ. Λεωνίδα Γρηγοράκου προς τον Υπουργό Υγείας, με θέμα: «Καθυστερήσεις στη διακομιδή ασθενών από το ΕΚΑΒ σε μονάδες εντατικής θεραπείας λόγω έλλειψης ιατρικού προσωπικού», δεν θα συζητηθεί λόγω κωλύματος του Αναπληρωτή Υπουργού κ. Πολάκη εξαιτίας φόρτου εργασίας. Ακόμη η τρίτη με αριθμό 153/13-11-2018 επίκαιρη ερώτηση πρώτου κύκλου του ΣΤ΄ Αντιπροέδρου της Βουλής και Βουλευτή Λάρισας του Κομμουνιστικού Κόμματος Ελλάδας κ. Γεωργίου Λαμπρούλη προς τον Υπουργό Υγείας, σχετικά με τα προβλήματα του Γενικού Νοσοκομείου Λάρισας, δεν θα συζητηθεί λόγω κωλύματος του Αναπληρωτή Υπουργού κ. Πολάκη, εξαιτίας φόρτου εργασίας. Η έκτη με αριθμό 128/5-11-2018 επίκαιρη ερώτηση δευτέρου κύκλου του Βουλευτή Β΄ Αθηνών της Νέας Δημοκρατίας κ. Σπυρίδωνος - Αδώνιδος Γεωργιάδη προς τον Υπουργό Υγείας, σχετικά με το ραδιοφάρμακο, δεν θα συζητηθεί λόγω κωλύματος του Αναπληρωτή Υπουργού κ. Πολάκη, εξαιτίας φόρτου εργασίας. Το ίδιο και η δωδέκατη με αριθμό 109/29-10-2018 επίκαιρη ερώτηση δευτέρου κύκλου του Βουλευτή Κιλκίς της Νέας Δημοκρατίας κ. Γεωργίου Γεωργαντά προς τον Υπουργό Υγείας, με θέμα: «Καταγγελία σε βάρος του διοικητή του νοσοκομείου Κιλκίς για βιαιοπραγία σε εργαζόμενη», δεν θα συζητηθεί λόγω κωλύματος του Αναπληρωτή Υπουργού κ. Πολάκη, εξαιτίας φόρτου εργασίας. Δεν θα συζητηθεί η δεύτερη με αριθμό 127/5-11-2018 επίκαιρη ερώτηση δευτέρου κύκλου του Βουλευτή Δωδεκανήσου της Νέας Δημοκρατίας κ. Εμμανουήλ Κόνσολα προς τον Υπουργό Οικονομικών, με θέμα: «Παραχώρηση στο υπερταμείο ακινήτων του δημοσίου στα Δωδεκάνησα», λόγω κωλύματος του Υπουργού Οικονομικών κ. Τσακαλώτου, επειδή βρίσκεται στο Eurogroup. Επίσης δεν θα συζητηθεί η τρίτη με αριθμό 129/5-11-2018 επίκαιρη ερώτηση δευτέρου κύκλου του Βουλευτή Αρκαδίας της Δημοκρατικής Συμπαράταξης ΠΑΣΟΚ - ΔΗΜΑΡ κ. Οδυσσέα Κωνσταντινόπουλου προς τον Υπουργό Οικονομικών, με θέμα: «Διαδικασία αδειοδότησης και αναδρομικής φορολόγησης των εταιριών διαδικτυακού στοιχηματισμού», λόγω κωλύματος του Υπουργού Οικονομικών κ. Τσακαλώτου, επειδή βρίσκεται στο Eurogroup. Ακόμη δεν θα συζητηθεί η τέταρτη με αριθμό 132/6-11-2018 επίκαιρη ερώτηση δευτέρου κύκλου του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Οικονομικών, με θέμα: «Αξιοποίηση του λογαριασμού της εισφοράς του ν.128/75 για την αρωγή των πυρόπληκτων της Ανατολικής Αττικής», λόγω κωλύματος του Υπουργού Οικονομικών κ. Τσακαλώτου, επειδή βρίσκεται στο Eurogroup. Δεν θα συζητηθεί η πέμπτη με αριθμό 136/6-11-2018 επίκαιρη ερώτηση του ΣΤ΄ Αντιπροέδρου της Βουλής και Βουλευτή Λάρισας του Κομμουνιστικού Κόμματος Ελλάδας κ. Γεωργίου Λαμπρούλη προς τον Υπουργό Οικονομικών, με θέμα: «Για τους απολυμένους εργαζόμενους των Ενώσεων Αγροτικών Συνεταιρισμών (ΕΑΣ) Λάρισας, Ελασσόνας, Φαρσάλων», λόγω κωλύματος του Υπουργού Οικονομικών κ. Τσακαλώτου, επειδή βρίσκεται στο Eurogroup. Επίσης, δεν θα συζητηθεί η έβδομη με αριθμό 131/6-11-2018 επίκαιρη ερώτηση δευτέρου κύκλου του Βουλευτή Ηλείας της Δημοκρατικής Συμπαράταξης ΠΑΣΟΚ - ΔΗΜΑΡ κ. Γιάννη Κουτσούκου προς τον Υπουργό Οικονομικών, με θέμα: «Γιατί αρνείται να απαντήσει το Υπουργείο Οικονομικών για το υπόλοιπο του “Ταμείου Μολυβιάτη”;», λόγω κωλύματος του Υπουργού Οικονομικών κ. Τσακαλώτου, επειδή βρίσκεται στο Eurogroup. Δεν θα συζητηθεί η ένατη με αριθμό 99/24-10-2018 επίκαιρη ερώτηση δευτέρου κύκλου του Βουλευτή Επικρατείας του Λαϊκού Συνδέσμου - Χρυσή Αυγή κ. Χρήστου Παππά προς τον Υπουργό Εθνικής Άμυνας, με θέμα: «Επιτακτική η ανάγκη αυξήσεως της στρατιωτικής θητείας», λόγω κωλύματος της Υφυπουργού Εθνικής Άμυνας κ. Κόλλιας - Τσαρουχά, εξαιτίας κυβερνητικής αποστολής. Η δέκατη με αριθμό 55/11-10-2018 επίκαιρη ερώτηση δεύτερου κύκλου του Βουλευτή Α΄ Πειραιώς του Λαϊκού Συνδέσμου - Χρυσή Αυγή κ. Νικολάου Κούζηλου προς την Υπουργό Προστασίας του Πολίτη, με θέμα: «Ανεξέλεγκτη η κατάσταση στο κέντρο φιλοξενίας προσφύγων στο Σκαραμαγκά», δεν θα συζητηθεί. Επίσης η ενδέκατη με αριθμό 2/1-10-2018 επίκαιρη ερώτηση δεύτερου κύκλου του Βουλευτή Β΄ Πειραιώς του Λαϊκού Συνδέσμου - Χρυσή Αυγή κ. Ιωάννη Λαγού προς την Υπουργό Προστασίας του Πολίτη, με θέμα: «Αναίτια βία άσκησε η ΕΛ.ΑΣ. στη διαδήλωση της Θεσσαλονίκης που διεξήχθη ενάντια στη Συμφωνία των Πρεσπών», δεν θα συζητηθεί. Μετά από αυτές τις ανακοινώσεις, ερχόμαστε στις επίκαιρες ερωτήσεις που θα συζητηθούν. Αρχίζουμε με τη δέκατη τρίτη με αριθμό 11/1-10-2018 επίκαιρη ερώτηση δεύτερου κύκλου της Βουλευτού Α΄ Αθηνών της Νέας Δημοκρατίας κ. Όλγας Κεφαλογιάννη προς την Υπουργό Προστασίας του Πολίτη, με θέμα: Έλλειμμα ασφάλειας στην πόλη των Αθηνών». Κυρία Κεφαλογιάννη, έχετε τον λόγο για δύο λεπτά.
Ευχαριστώ πολύ, κύριε Πρόεδρε. Κυρία Υπουργέ, η ασφάλεια είναι ύψιστη κοινωνική ανάγκη και θεμελιώδες δικαίωμα των πολιτών. Η εξασφάλιση συνθηκών νομιμότητας σημαίνει και προάσπιση των δημοκρατικών θεσμών. Οτιδήποτε υπονομεύει την εμπέδωση του αισθήματος ασφαλείας στους πολίτες, τελικά υπονομεύει και την ίδια τη δημοκρατία. Γι' αυτό, η πρόληψη και η καταπολέμηση της εγκληματικότητας είναι ζητήματα που μας απασχολούν διαχρονικά. Δυστυχώς, έχουμε δει ότι την τελευταία τετραετία, με τις πολιτικές των υπερπλεονασμάτων που στηρίχθηκαν στην υπερφορολόγηση, έχει ενταθεί η φτωχοποίηση των πολιτών και αυτή η κατάσταση σε συνδυασμό με τη συστηματική άρνηση της Κυβέρνησης να αναγνωρίσει το πρόβλημα στη δημόσια ασφάλεια, έχει οδηγήσει σε έκρηξη της εγκληματικότητας. Η Αθήνα, το κέντρο της αλλά και οι γειτονιές της είναι από τα μεγαλύτερα θύματα της αυξανόμενης παραβατικότητας. Η φυσιογνωμία της Αθήνας έχει σταδιακά αλλοιωθεί. Συγκεκριμένα, θα αναφερθώ στα πανεπιστήμια τα οποία έχουμε δει ότι έχουν μετατραπεί σε κέντρα επιχειρήσεων ομάδων που δρουν χωρίς κανέναν απολύτως έλεγχο με αμέτρητα περιστατικά βανδαλισμών, που έχουν μετατρέψει το Πολυτεχνείο και το Οικονομικό Πανεπιστήμιο της Αθήνας σε ορμητήρια βίας. Το άσυλο διακίνησης ιδεών έχει καταργηθεί και έχει μετατραπεί ουσιαστικά σε άσυλο εγκληματικών ενεργειών. Παράλληλα, ανθίζει το παραεμπόριο, η διακίνηση παράνομων ουσιών και η εγκληματικότητα του δρόμου. Ολόκληρες γειτονιές, όπως τα Εξάρχεια έχουν γίνει ορμητήρια ομάδων που καταστρέφουν δημόσιες και ιδιωτικές περιουσίες. Ομόνοια και Μεταξουργείο έχουν εγκαταλειφθεί σε μόνιμες συνθήκες παραβίασης του νόμου για τα ναρκωτικά και το λαθρεμπόριο. Το δε Πεδίον του Άρεως ήταν μέχρι πρότινος άντρο της πιο σκληρής εγκληματικότητας. Σήμερα, η διακίνηση και η χρήση ουσιών έχει απλώς μετατοπιστεί. Για την ακρίβεια έχει εξαπλωθεί σε όλη την Πατησίων και τις πέριξ περιοχές. Το πρόβλημα δεν λύθηκε, απλώς μετατέθηκε χωρικά. Διάχυτες στις γειτονιές και το κέντρο της Αθήνας είναι και η αύξηση του λεγόμενου «εγκλήματος του δρόμου», που καθιστά τους διερχόμενους πολίτες εύκολους στόχους. Τέλος, είναι πρωτοφανής ο διασυρμός των θεσμών και συμβολικών κτηρίων από ομάδες που δρουν κεκαλυμμένες με δήθεν ιδεολογικό μανδύα. Κυρία Υπουργέ, είναι σίγουρο ότι η ασφάλεια των πολιτών υποβαθμίστηκε συστηματικά και δυστυχώς από άποψη τα τελευταία τέσσερα χρόνια. Η προάσπιση της ασφάλειας είναι πρωτίστως θέμα πολιτικής βούλησης. Τα επιχειρησιακά σχέδια και η ανάγνωση των αριθμών είναι χρήσιμα εργαλεία που όμως, έπονται μιας ξεκάθαρης πολιτικής στάσης. Θα θέλαμε, λοιπόν, να μας απαντήσετε σε ποιες ενέργειες έχετε προβεί από την ανάληψη των καθηκόντων σας για την κατάσταση που σας περιγράφουμε. Τι προτίθεστε να πράξετε, τι σχεδιασμό έχετε δηλαδή για την πρόληψη και την καταπολέμηση της κλιμάκωσης των φαινομένων αυτών; Ευχαριστώ.
Κυρία Υπουργέ, έχετε τον λόγο.
Κυρία Κεφαλογιάννη, αφού συμφωνήσω στα αρχικά που είπατε στην ερώτηση σας, για το πόσο σημαντικό είναι να συζητήσουμε και να αντιμετωπίσουμε τα ζητήματα ασφάλειας ως ένα από τα σημαντικότερα δημοκρατικά δικαιώματα, θα συμφωνήσω στο ότι υπάρχουν θέματα. Ποτέ δεν ισχυριστήκαμε, ποτέ δεν ισχυρίστηκα ότι δεν υπάρχουν ζητήματα εγκληματικότητας και παραβατικότητας. Θα διαφωνήσω, όμως, στο ότι παρουσιάζονται αρκετά συχνά τα θέματα αυτά σαν πρωτοεμφανιζόμενα ή εντεινόμενα με συνειδητή στάση της Κυβέρνησης και του ΣΥΡΙΖΑ απέναντι στα ζητήματα της ανομίας. Θα διαφωνήσω ισχυρά σ' αυτό. Διαβάζοντας την επίκαιρη ερώτησή σας, βλέπω να αναφέρεστε σε «έλλειμμα ασφαλείας, φαινόμενα ακραίας εγκληματικότητας, ραγδαία έξαρση της εγκληματικότητας, συνθήκες ανασφάλειας, η πόλη που έχει μετατραπεί σε άντρο βίας και ανομίας». Αυτό όλο δίνει μια εικόνα ότι η Αθήνα είναι ένα άντρο ανομίας, σπήλαιο ληστών - θα το έλεγε κάποιος - καταυλισμός εγκληματικότητας και μια πόλη που κυριαρχούν ο φόβος και η ανασφάλεια. Δεν θα συμφωνήσω μαζί σας σ' αυτό. Εκτιμώ - αυτό το είπε και ο κ. Χαρακόπουλος σε μια τοποθέτησή του - ότι το επόμενο διακύβευμα των εκλογών δεν θα είναι μόνο τα θέματα της οικονομίας, αλλά θα είναι και τα θέματα της ανομίας και της ασφάλειας. Νομίζω ότι αυτή είναι μια συνειδητή μετατόπιση της συζήτησης από την πλευρά της Νέας Δημοκρατίας. Το κατανοώ, δεν σημαίνει, όμως, ότι δικαιολογείται. Καταλαβαίνω ότι υπάρχουν αδιέξοδα πολιτικά. Δεν σας βγήκε τίποτα στη Νέα Δημοκρατία. Βγήκαμε από τα μνημόνια, οι συντάξεις δεν κόβονται, ο «κόφτης» δεν ήλθε, η χώρα δεν κατέρρευσε. Το κατανοώ όλο αυτό, όμως υπάρχει μια πραγματικότητα. Η πραγματικότητα νομίζω ότι διαψεύδει και η πραγματικότητα μπορεί, εκτός από μια γενική εκτίμηση με τον ιδεολογικό φακό του καθενός, να φαίνεται διαφορετική, ωστόσο αυτό που συμβαίνει είναι ότι την τριετία 2015-2017 στην Αθήνα είχαμε αύξηση των συλλήψεων κατά 49% σε σχέση με την τριετία 2012-2014. Θα καταθέσω αναλυτικά όλα τα νούμερα στα Πρακτικά για να είναι και στη διάθεση όλων. Δεν θα αναφέρω τους πίνακες έναν - έναν. Θα τους καταθέσω κι αυτούς. Στο σημείο αυτό η Υπουργός Προστασίας του Πολίτη κ. Όλγα Γεροβασίλη καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής) Θυμίζω ότι επί των ημερών μας έγιναν επιχειρήσεις από την πλευρά της Αστυνομίας και μέσα στα Εξάρχεια, εκεί όπου για πολλά χρόνια και επί των δικών σας ημερών πραγματικά ήταν άβατο, με τις συλλήψεις στα Εξάρχεια να έχουν αυξηθεί κατά 22%. Θυμηθείτε ότι ζητήματα παραβατικότητας υπήρχαν και επί των ημερών σας, ζητήματα σημαντικά και σπουδαία και στα πανεπιστήμια και στο κέντρο της Αθήνας και αλλού. Σας θυμίζω, όμως, ότι αυτό που κάνατε ως Κυβέρνηση εκείνη την εποχή ήταν να καταργηθούν 6.700 οργανικές θέσεις στην Αστυνομία. Θυμίζω ότι καταργήθηκε εκείνη την εποχή σε μια νύχτα η Δημοτική Αστυνομία, επιφορτίζοντας και την Αστυνομία μ' ένα καθήκον, ενώ δεν υπήρχε ο αντίστοιχος σχεδιασμός. Πρόσφατα, βεβαίως, ο κ. Μητσοτάκης δήλωσε ότι δεν χρειάζονται και νέες προσλήψεις στην Αστυνομία. Η οικονομική κρίση πραγματικά - θα συμφωνήσω μαζί σας - επέτεινε τα φαινόμενα της παραβατικότητος, κυρίως της μικρής και της μεσαίας παραβατικότητος, αλλά έχουμε και ζητήματα στη μεγάλη παραβατικότητα και εγκληματικότητα. Αυτό που δείχνουν τα στοιχεία είναι ότι από το 2015 ως το 2018 υπάρχει πτωτική τάση σε αδικήματα όπως πλαστογραφίες, εγκλήματα πνευματικής ιδιοκτησίας, σεξουαλικής εκμετάλλευσης, ανθρωποκτονίας, βιασμοί. Εξαρθρώθηκαν μεγάλες εγκληματικές ομάδες, σπείρες με διεθνείς διασυνδέσεις. Σας θυμίζω τις σπείρες που έκλεβαν τον εξοπλισμό νοσοκομείων, τις άλλες που διοχέτευαν τα αντικαρκινικά φάρμακα στο εξωτερικό. Εξιχνιάστηκαν υποθέσεις και έχουν συλληφθεί δράστες για περιπτώσεις δολοφονιών και απαγωγών. Στην περιοχή της Αττικής το πρώτο εννιάμηνο του 2018 σε σχέση με το αντίστοιχο του 2017 παρατηρείται μείωση σε πολλές κατηγορίες αδικημάτων σε ποσοστό από 5% έως 30%. Σε ό,τι αφορά τα ναρκωτικά, πρέπει να αναφέρω το πολύ υψηλό ποσοστό εξιχνίασης των υποθέσεων. Οι πίνακες εμπεριέχουν ακριβή στοιχεία. Θέλω, επίσης, να σημειώσω εδώ τη μεγάλη επιτυχία της Ελληνικής Αστυνομίας την προηγούμενη εβδομάδα σε συνεργασία με το Εκουαδόρ και τις Ηνωμένες Πολιτείες, μια σημαντική επιτυχία εξάρθρωσης μιας διεθνούς εγκληματικής οργάνωσης που μετέφερε διά θαλάσσης τεράστιες ποσότητες κοκαΐνης. Συνελήφθησαν και οι Έλληνες συμμετέχοντες σ' αυτήν την επιχείρηση. Τελειώνοντας, θέλω να σας πω για το πρόγραμμα «ΠΕΡΣΕΑΣ». Είναι ένα σχέδιο το οποίο βρίσκεται σε εφαρμογή έναν μήνα περίπου τώρα, κυρίως για να αντιμετωπίσει την μικροπαραβατικότητα, ως πρόγραμμα εμφανούς αστυνόμευσης και βασίζεται, βεβαίως, στην αποτρεπτική παρουσία της Αστυνομίας. Προβλέπει εμφανείς εποχούμενες περιπολίες σε κάθε περιοχή της χώρας, κάθε μέρα και κάθε στιγμή του εικοσιτετράωρου. Τα πρώτα στοιχεία στην περιοχή της Αττικής για αυτό το διάστημα δείχνουν ότι έχουμε αύξηση των συλλήψεων κατά 130%. Επίσης, ένα πρόσφατο παράδειγμα αποτελεί η εξάρθρωση εγκληματικής ομάδας στην περιοχή Αχαρνών, τα μέλη της οποίας διέπρατταν ληστείες σε οδηγούς, πεζούς καθώς και σε επιβάτες τρένων. Τονίζω - το είπατε και εσείς - την επιτυχημένη επιχείρηση στο Πεδίον του Άρεως, αλλά αντίστοιχη επιχείρηση έγινε και στην περιοχή Φιλοπάππου και οι περιοχές αυτές σήμερα έχουν παραδοθεί στο κοινό, χωρίς σημεία παραβατικών συμπεριφορών στην περιοχή. Βεβαίως, δεν εξαλείφονται τα φαινόμενα. Ναι, το θέμα των χρηστών ναρκωτικών - διότι περί αυτού πρόκειται και στις δύο αυτές περιοχές και κυρίως στο Πεδίον του Άρεως - δεν είναι θέμα της Αστυνομίας ή τουλάχιστον δεν είναι μόνο της Αστυνομίας. Η Αστυνομία έχει έναν ρόλο, αλλά δεν είναι λύση η σύλληψη του χρήστη. Είναι ένα σύνθετο, πολύπλοκο πρόβλημα και πιστεύω πως θα συμφωνήσετε μαζί μου, ότι εδώ χρειάζεται μια συντονισμένη προσπάθεια πολλών φορέων και της κοινωνίας των πολιτών. Κυρία Κεφαλογιάννη, παρακολουθούμε και αξιολογούμε την πορεία υλοποίησης των υφιστάμενων επιχειρησιακών σχεδίων. Παρεμβαίνουμε και αναθεωρούμε όπου αυτό είναι αναγκαίο και όπου χρειαστεί θα παρέμβουμε με αναγκαίες, οργανωτικές και θεσμικές τομές, με στόχο η Ελληνική Αστυνομία να λειτουργήσει και αποτελεσματικά και αποδοτικά, με δημοκρατικό θεσμικό πλαίσιο και ανοιχτή στην κοινωνία. Το ζήτημα των ναρκωτικών - πιστεύω ότι θα συμφωνήσετε - και η εγκληματικότητα είναι ένα πολυπαραγοντικό ζήτημα. Ο ρόλος της Αστυνομίας είναι καθοριστικός. Θα εντείνουμε τις προσπάθειες σε όλα τα πεδία - σε όσα προαναφέρατε και εσείς - , διότι και για μας η εδραίωση του αισθήματος ασφάλειας των πολιτών ως ένα λαϊκό, οριζόντιο για όλους, δικαίωμα νομίζω ότι είναι πρόταγμα, με σεβασμό, βεβαίως, στα ατομικά, ανθρώπινα δικαιώματα. Σε αυτήν την κατεύθυνση θα εργαστούμε και το επόμενο διάστημα.
Τον λόγο έχει η κ. Κεφαλογιάννη για τρία λεπτά.
Ευχαριστώ πολύ. Κυρία Υπουργέ, κατ' αρχάς θα ήθελα να αναγνωρίσω ως θετικό το ότι έχετε αντιληφθεί το έλλειμμα σχεδιασμού και επαρκούς αστυνόμευσης. Αναγνωρίσατε, έστω και τώρα, αυτό που τόσα χρόνια επισημαίνουμε. Προφανώς και για τον λόγο αυτόν, όπως είπατε και εσείς, εδώ και έναν μήνα περίπου έχετε θέσει σε εφαρμογή το σχέδιο «ΠΕΡΣΕΑΣ». Βέβαια, δεν προλάβατε να το ανακοινώσετε και ομάδα πενήντα ατόμων βανδάλισε το Αστυνομικό Τμήμα Ομόνοιας. Πέρα από φθορές, σκόρπισε και τον τρόμο, αφού κινδύνεψαν ζωές. Το αναφέρω, γιατί αυτού του τύπου οι επιθέσεις επιβεβαιώνουν ότι οι οργανωμένες ομάδες βίας έχουν, δυστυχώς, αποθρασυνθεί και αυτό υπογραμμίζει την αδυναμία ή απροθυμία της Κυβέρνησης να εφαρμόσει τον νόμο. Παρ' όλα αυτά, η καθιέρωση εικοσιτετράωρης ένστολης αστυνόμευσης είναι ένα μέτρο που έχουμε υποστηρίξει δημόσια εδώ και πάρα πολύ καιρό. Εδώ και πολύ καιρό επισημαίνουμε ότι είναι απαραίτητη η εκ νέου ενεργοποίηση της ομάδας «ΔΕΛΤΑ» και η ενδυνάμωση της ομάδας «ΔΙΑΣ» και αυτό γιατί στο κέντρο της Αθήνας, που βάλλεται από την εγκληματικότητα του δρόμου, για να έχουν αποτέλεσμα οι περιπολίες πεζή, πρέπει να πλαισιώνονται από ολοκληρωμένο σχεδιασμό και να υποστηρίζονται από αστυνομικές ομάδες με μηχανοκίνητο εξοπλισμό. Αυτά τα αναφέρω ενδεικτικά σε επίπεδο σχεδιασμού. Σε επίπεδο στοιχείων, πράγματι, τα στατιστικά στοιχεία είναι χρήσιμα εργαλεία και υποβοηθούν το έργο μας. Η αποτύπωση της πραγματικότητας είναι μια διαδικασία που δεν οριοθετείται πάντα από αριθμούς, γιατί η πραγματικότητα διαμορφώνεται από την καθημερινότητα, το κοινό αίσθημα των πολιτών, τις διαμαρτυρίες τους, τις ανάγκες, τα βιώματά τους, όπως οι ίδιοι τα εκφράζουν. Ως Βουλευτής της Α΄ Περιφέρειας της Αθήνας συνομιλώ διαρκώς με τους πολίτες της πόλης μου και μπορώ να έχω ολοκληρωμένη άποψη. Εφόσον, όμως, χρειάζεται και αναφερόμαστε σε αριθμούς θα πρέπει να πούμε ότι τα αποτελέσματα είναι άκρως απογοητευτικά, γιατί για την Αττική συγκεκριμένα στο πρώτο εξάμηνο του 2018 σε σχέση με το αντίστοιχο του 2017 έχουμε αύξηση τετελεσμένων εγκλημάτων στα εξής: απάτες, σεξουαλικά εγκλήματα, κυκλοφορία παραχαραγμένων, λαθρεμπόριο, παραβίαση νόμων για ναρκωτικά και όπλα, πλαστογραφία, σεξουαλική εκμετάλλευση και φυσικά αύξηση κλοπών και διαρρήξεων. Τα στοιχεία είναι τα επίσημα της Γενικής Αστυνομικής Διεύθυνσης Αθηνών. Σίγουρα θα τα γνωρίζετε. Τα καταθέτω και τυπικά. [[Στο σημείο αυτό η Βουλευτής κ. Όλγα Κεφαλογιάννη καταθέτει για τα Πρακτικά τα προαναφερθέντα στοιχεία, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Κυρία Υπουργέ, ασφάλεια και ελευθερία είναι έννοιες συμπλέουσες. Η μία προϋποθέτει την άλλη. Δεν θα μπορέσουμε ποτέ να αναπτυχθούμε οικονομικά και κοινωνικά χωρίς εδραιωμένο το αίσθημα της ασφάλειας στους πολίτες. Εμείς πιστεύουμε στον εκσυγχρονισμό και στην ενδυνάμωση της αστυνόμευσης, με διαρκή εκπαίδευση του προσωπικού, με ενίσχυση στις υλικοτεχνικές υποδομές και εξοπλισμό, κίνητρα για το αστυνομικό προσωπικό, όχι κίνητρα με άρωμα εκλογών, αλλά επειδή πιστεύουμε στις υπηρεσίες και στο έργο τους. Ναι στην πρόληψη των φαινομένων με επιχειρησιακό σχεδιασμό, ώστε να προαγάγουμε τη σχέση εμπιστοσύνης μεταξύ Αστυνομίας και πολιτών. Όχι στην υποτίμηση και στον ιδεοληπτικό εξωραϊσμό της πραγματικότητας. Η ασφάλεια των πολιτών δεν είναι ούτε δεξιά ούτε αριστερή πολιτική. Είναι ηθική και συνταγματική υποχρέωση της πολιτείας και μόνον μέσα από αυτήν διευρύνονται πραγματικά οι ελευθερίες του ατόμου. Είναι το καθήκον μας απέναντι σε όλους αυτούς τους αυτόκλητους τιμωρούς, στους κάθε λογής εχθρούς της δημοκρατίας. Η βία πρέπει να καταδικάζεται απολύτως και ανεξαρτήτως ιδεολογικής προέλευσης. Δεν υπάρχει καλή ή κακή βία. Όποιος της προσδίδει ιδεολογικό άλλοθι ουσιαστικά συναινεί στη χρήση της. Από όπου και αν προέρχονται ο φόβος και η ανασφάλεια πρέπει να καταδικάζονται. Ελευθερία και δημοκρατία προϋποθέτουν δημόσια ασφάλεια και χρειάζονται πάνω από όλα ισχυρή πολιτική βούληση.
Κυρία Υπουργέ, έχετε τον λόγο για τη δευτερολογία σας.
Θα συμφωνήσω ότι η ασφάλεια των πολιτών και το αίσθημα ασφάλειας των πολιτών είναι προαπαιτούμενο για την εμπέδωση της δημοκρατίας και βεβαίως η δημοκρατία ως διαρκές ζητούμενο εννοείται ότι χρειάζεται όλα αυτά τα οποία σχεδιάζουμε και υλοποιούμε να αναπροσαρμόζονται αναλόγως σε κάθε περίοδο και αυτό ακριβώς είμαστε αποφασισμένοι από πλευράς πολιτικής ηγεσίας να προτείνουμε. Ανέφερα κάποια στοιχεία πριν για την κατάσταση στην Αθήνα. Τα στοιχεία αυτά, όπως σας είπα, δείχνουν ότι ναι μεν υπάρχουν προβλήματα, ωστόσο δεν εμφανίζεται αυτή η έξαρση όλων αυτών των αδικημάτων τα οποία συζητάμε. Τα στοιχεία, επίσης, που κατέθεσα αποδεικνύουν την αποφασιστικότητα, αλλά και την αποτελεσματικότητα της Ελληνικής Αστυνομίας. Για όλες αυτές τις υποθέσεις που αποδεικνύουν ότι οι δράσεις του Σώματος στην Αθήνα είναι συνεχείς έχουν βγει πάρα πολλά δελτία Τύπου και καθημερινώς ανακοινώνονται. Ανάλογα και στην υπόλοιπη Ελλάδα βεβαίως. Εγώ εκτιμώ ότι η έντονη δράση της Ελληνικής Αστυνομίας είναι ο παράγοντας ο οποίος περιορίζει την εγκληματικότητα. Και θα επιμείνω στη λέξη «περιορίζει» διότι θα ήταν μάταιο να μιλάμε για κατάργηση. Όμως, έχει μια σημασία ποια εικόνα δημιουργούμε και ποια είναι η πραγματική. Η χώρα μας, όπως ξέρετε, θεωρείται από τους πιο ασφαλείς προορισμούς της Ευρώπης. Οι επισκέπτες στην Ελλάδα ξεπέρασαν τα τριάντα τρία εκατομμύρια τον τελευταίο χρόνο και η Αθήνα βεβαίως έχει γίνει προορισμός για όλη τη χρονιά σε επίπεδο ανταγωνιστικό με τις άλλες μητροπόλεις της Ευρώπης. Πρόσφατα οι Ηνωμένες Πολιτείες ανακοίνωσαν την παραμονή της χώρας μας στο πρόγραμμα «Απαλλαγής Θεώρησης Εισόδου στις ΗΠΑ», «το Visa Waiver Program», ενώ το State Department στο νέο συμβουλευτικό ταξιδιωτικό πρόγραμμα για το 2018 κατατάσσει την Ελλάδα στο επίπεδο 1, δηλαδή στις ασφαλέστερες χώρες στην κατηγορία αυτών με τον χαμηλότερο κίνδυνο για την ασφάλεια των Αμερικανών ταξιδιωτών. Οι αποφάσεις επιβεβαιώνουν τον ρόλο της Ελλάδας ως πυλώνα ασφάλειας και σταθερότητας στην περιοχή. Κλείνοντας θέλω να τονίσω ξανά ότι έχει ξεκινήσει, έχει αναπροσαρμοστεί, θα έλεγα, διότι η προσπάθεια έχει ξεκινήσει από πολύ παλιότερα από τη δική μου παρουσία στο Υπουργείο, μια σοβαρή οργανωμένη προσπάθεια με σχέδιο και ιεραρχήσεις, για τη μείωση, την αντιμετώπιση της εγκληματικότητας και την ενίσχυση του αισθήματος ασφάλειας των πολιτών. Η προσπάθεια που γίνεται ήδη έχει αρχίσει να αποδίδει αποτελέσματα. Θέλω να διαβεβαιώσω όλους τους πολίτες, σε κάθε γωνιά της Ελλάδας, ότι σε αυτόν τον δρόμο θα συνεχίσουμε, με προσήλωση και με επιμονή. Σας ευχαριστώ.
Κι εγώ ευχαριστώ. Προχωρούμε στην όγδοη με αριθμό 100/25-10-2018 επίκαιρη ερώτηση δεύτερου κύκλου της Βουλευτού Αττικής της Δημοκρατικής Συμπαράταξης ΠΑΣΟΚ - ΔΗΜΑΡ κ. Παρασκευής Χριστοφιλοπούλου προς την Υπουργό Προστασίας του Πολίτη, με θέμα: «Με δεμένα χέρια η Ελληνική Αστυνομία ενώ ανθεί η παρανομία στα ελληνικά πανεπιστήμια». Θα απαντήσει η Υπουργός Προστασίας του Πολίτη, κ. Γεροβασίλη. Παρακαλώ, κυρία Χριστοφιλοπούλου, έχετε τον λόγο.
Ευχαριστώ, κύριε Πρόεδρε. Κυρία Υπουργέ, συνεχίζοντας τη συζήτηση εκεί όπου την αφήσατε με την τελευταία σας παρέμβαση, θέλω να σας πω, και να πω και προς όσους μας ακούν αυτήν τη στιγμή, ότι στο Κίνημα Αλλαγής θεωρούμε ότι η εμπέδωση του αισθήματος ασφάλειας των πολιτών είναι για εμάς ο τρίτος πυλώνας του κράτους, όπως εννοούμε, εν τη ευρεία εννοία, το κοινωνικό κράτος. Γιατί είναι κοινωνικό αγαθό - εξίσου σημαντικό με την υγεία και την παιδεία - η εμπέδωση του αισθήματος ασφάλειας. Άρα, όχι μόνο διασφαλίζουμε το ύψιστο αγαθό και την αξία της δημοκρατίας, αλλά παρέχουμε στους πολίτες το ευ ζην με αυτούς τους τρεις πυλώνες, όπως είπα, που χρειάζονται πάρα πολύ, από την καθημερινότητά τους μέχρι τις σημαντικές τομές της ζωής τους, όπως είναι και η είσοδός τους ή η αποφοίτησή τους από τα πανεπιστήμια. Πριν μπω όμως στο θέμα, επιτρέψτε μου κι άλλη μία επισήμανση κι αν θέλετε, παράκληση και πρόκληση προς εσάς, γιατί είστε υποχρεωμένη να έρθετε κάποια στιγμή. Η Δημοκρατική Συμπαράταξη, το Κίνημα Αλλαγής, είχε καταθέσει ήδη στον προκάτοχό σας κ. Τόσκα, ακριβώς γιατί πιστεύουμε στη σημασία αυτού του αγαθού της ασφάλειας, μία συνολική επερώτηση επί των θεμάτων που αφορούν το δικό σας χαρτοφυλάκιο. Έγινε η εθνική τραγωδία, έγινε η αλλαγή, ήρθατε. Θεωρήσαμε σκόπιμο, κυρία Υπουργέ, να αφήσουμε εύλογο χρόνο μέχρι να αναλάβετε τα καθήκοντά σας πλήρως. Λίγο μετά το ξεκίνημα της παρούσας Συνόδου, κύριε Πρόεδρε, έχουμε καταθέσει εκ νέου την επερώτηση αυτή και θέλω να παρακαλέσω με αυτήν την ευκαιρία την κ. Γεροβασίλη, την Υπουργό Προστασίας του Πολίτη, να έρθει και να απαντήσει στην επερώτηση του Κινήματος Αλλαγής, για να έχουμε κι έναν χρόνο να συζητήσουμε πάρα πολλά ζητήματα που αφορούν στην εγκληματικότητα, στην ασφάλεια, στις πολιτικές, τι γίνεται, τι δεν γίνεται και τι πρέπει να γίνει. Έρχομαι τώρα στο προκείμενο, που είναι η βία, η ανομία στα πανεπιστήμια, η τρομακτική έξαρσή τους το τελευταίο διάστημα, σε συνδυασμό - πάντως χρονικά υπήρχε συνδυασμός - με την έξαρση φαινομένων επιθέσεων στην Αστυνομία, επιθέσεων δε των γνωστών συλλογικοτήτων, του «Ρουβίκωνα» και άλλων, με στόχο να πληγεί το κύρος, το αίσθημα ευθύνης και αν θέλετε, και η ίδια η αξία του κάθε αστυνομικού στο έργο του, σε αυτό που παράγει και παράσχει στον Έλληνα πολίτη. Θέλω να θυμίσω - και θα το καταθέσω για τα Πρακτικά - ένα χρονικό συμβάντων από τις 10 Οκτωβρίου, κυρία Υπουργέ, που ξεκινάει η κατάληψη του γραφείου 516 στη Φιλοσοφική Σχολή από τον «Ρουβίκωνα». Το αμέσως επόμενο διάστημα, εμβόλιμα, γίνεται η προαναφερθείσα έφοδος πενήντα αντιεξουσιαστών στο ΑΤ Ομόνοιας και έχουμε τον τραυματισμό των αστυνομικών και μετά έχουμε μία συνεχιζόμενη έξαρση των φαινομένων στα πανεπιστήμια, και στη Φιλοσοφική Σχολή με την κατάληψη από τον «Ρουβίκωνα», όπου έχουμε την ανθρώπινη αλυσίδα των καθηγητών, έχουμε την προσπάθεια του «Ρουβίκωνα» να επανακαταλάβει, πράγμα το οποίο γινόταν. Εμβόλιμα, όμως, τι έχουμε; Έχουμε Βουλευτές του ΣΥΡΙΖΑ, όπως ο κ. Κυρίτσης, που λένε «μα, η ακαδημαϊκή κοινότητα θα επιληφθεί αυτών των θεμάτων» και την ίδια ώρα έχουμε στο Αριστοτέλειο Πανεπιστήμιο Θεσσαλονίκης και στο Οικονομικό Πανεπιστήμιο έξαρση της εγκληματικότητας, διακίνηση ναρκωτικών, εμπορία ναρκωτικών και τρόμο, πραγματικά, ο οποίος εκφράζεται μέσα από εκκλήσεις από την Πρυτανεία για να παρέμβει η αστυνομία και κάποιες επιμέρους παρεμβάσεις της αστυνομίας που θα ήθελα να συζητήσουμε και τώρα που θα μου απαντήσετε, αλλά και στη δευτερολογία μου. Έχουμε όλα αυτά τα φαινόμενα, κυρία Υπουργέ, και ο κ. Γαβρόγλου, ο συνάδελφός σας - γιατί η Κυβέρνηση είναι ενιαία, ως γνωστόν - τι λέει; Λέει «πού είναι οι φοιτητές;». Δεν καταλαβαίνω, ζητάτε ως Κυβέρνηση από τους φοιτητές να αυτοδικήσουν; Και εν πάση περιπτώσει, από τις 25 Οκτωβρίου που κατατέθηκε αυτή η ερώτηση υπήρξε ένα δεύτερο κύμα βίας, με την απίστευτη καταλήστευση του καθηγητή μπροστά στο ATM και πάλι στο Αριστοτέλειο Πανεπιστήμιο Θεσσαλονίκης και της γυναίκας η οποία υπήρξε πάλι θύμα ληστείας. Τα περιστατικά στο Αριστοτέλειο Πανεπιστήμιο - όπως και στα άλλα που προανέφερα και δυστυχώς σε πάρα πολλά ΑΕΙ στη χώρα - είναι περιστατικά που δεν καταδεικνύουν απλώς συμβάντα, κυρία Υπουργέ, αλλά οργανωμένο έγκλημα. [[Στο σημείο αυτό η Βουλευτής κ. Παρασκευή Χριστοφιλοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Και θα μου επιτρέψετε να σας πω πέρα από αριθμούς ότι αυτού του είδους τα περιστατικά έρχονται σε συνδυασμό και με την επίθεση που υφίσταται η Ελληνική Αστυνομία από διαφόρων ειδών μπαχαλάκηδες, αναρχικές ομάδες και αντιεξουσιαστές. Ας πιστεύουν ό,τι θέλουν. Τη βία να μη μετέρχονται. Ο καθένας να είναι ελεύθερος να πιστέψει ό,τι θέλει και ειρηνικά να διαδίδει τις ιδέες του. Δεν μπορούμε, όμως, ως οργανωμένη πολιτεία να δεχθούμε τη βία και ελπίζω να συμφωνήσετε μαζί μου. Και κάντε κάτι επιτέλους γι' αυτό. Πείτε μου: τι θα κάνετε γι' αυτές τις εξάρσεις βίας και ανομίας; Θα συνεχίσετε - όπως λέει ο κ. Γαβρόγλου και όπως φαίνεται ότι κάνει η Κυβέρνησή σας - να υποθάλπετε αυτές τις καταστάσεις;
Τον λόγο έχει η κυρία Υπουργός.
Κυρία Χριστοφιλοπούλου, αρχικά να σας πω ότι βεβαίως με όλους αυτούς που θεωρούν ότι όποιος δεν πιστεύει τη δική τους αλήθεια, τότε αυτή θα επιβληθεί με τη δική τους βία, προφανώς είμαι - και είμαστε - κάθετα αντίθετοι. Υπηρετούμε τις αρχές της δημοκρατίας με τις δυσκολίες που έχει η υπηρέτηση της δημοκρατίας, αλλά είμαστε αποφασισμένοι να το κάνουμε. Και με την ευκαιρία αυτή να σας πω πως παρουσιάζεται στον δημόσιο χώρο, στη δημόσια συζήτηση, ότι η πόλη όπου να 'ναι τώρα καταστρέφεται ή ότι όπου να 'ναι τα ελληνικά πανεπιστήμια καταστρέφονται. Ξέρετε δεν αρνούμαι ότι υπάρχουν πραγματικά γεγονότα και προβλήματα και περιστατικά. Αρνούμαι, όμως, να δεχθώ ότι υπάρχει η εικόνα αυτή που παρουσιάζεται συνήθως σαν να σκηνοθετούμε Μπεν Χουρ, με γεγονότα τα οποία δραματοποιούμε όσο χρειάζεται για να βγει το σκηνοθετικό αποτέλεσμα. Με αυτά θα διαφωνήσω. Στα άλλα είμαι διατεθειμένη να συζητήσω όσο διεξοδικά απαιτείται. Και βεβαίως θα απαντηθεί και η επερώτηση και είναι μια ευκαιρία για να ειπωθούν περισσότερα πράγματα απ' ό,τι σε μία επίκαιρη με τους μικρούς χρόνους που έχουμε στη διάθεσή μας. Με την ευκαιρία αυτή, λοιπόν, θέλω να κάνω σαφή τη θέση μας και τη θέση μου για το ακαδημαϊκό άσυλο, μιας και αυτό γίνεται το επίκεντρο της συζήτησης, το εάν, δηλαδή, ο νόμος για το άσυλο ήρθε για να φέρει και να οξύνει προβλήματα ή εάν πριν, που δεν υπήρχε αυτός ο νόμος, τα προβλήματα ήταν λυμένα.
Εγώ δεν είπα κάτι τέτοιο.
Όχι. Προφανώς δεν το είπατε εσείς. Το λέω, όμως, απευθυνόμενη λίγο γενικότερα, κυρία Χριστοφιλοπούλου. Διότι ξέρετε πολύ καλά ότι από το 2011, που δεν υπήρχε προστασία του ακαδημαϊκού ασύλου, τα ζητήματα ήταν εκεί, τα προβλήματα ήταν εκεί και η αντιμετώπιση ήταν - νομίζω - και χαμηλότερης έντασης απ' ό,τι σήμερα. Έτσι, λοιπόν, με τον νόμο αυτόν του 2017 για την τριτοβάθμια εκπαίδευση υπάρχει μία πεντακάθαρη διάταξη, ότι για κακουργήματα και εγκλήματα κατά της ζωής είναι αυτεπάγγελτη η παρέμβαση δημόσιας δύναμης στον χώρο των ΑΕΙ. Το πυροσβεστικό όχημα, δε, μπορεί να επέμβει. Και σε περιπτώσεις πλημμελημάτων αποφασίζει την επέμβαση ή μη της Αστυνομίας το πρυτανικό συμβούλιο, που αποτελείται από πρύτανη, αντιπρυτάνεις, εκπρόσωπο φοιτητών και εκπρόσωπο διοικητικών υπαλλήλων. Δεν σημαίνει, δηλαδή, ότι το πλημμέλημα που γίνεται μέσα στο πανεπιστήμιο δεν διώκεται. Διώκεται και τιμωρείται κανονικά, απλώς η Αστυνομία δεν μπορεί να μπει ελεύθερα, χωρίς δηλαδή άδεια πρυτανικού συμβουλίου, στο πανεπιστήμιο στην περίπτωση τέλεσης πλημμελήματος. Η συγκεκριμένη διάταξη καθορίζει - και ευτυχώς - επαρκώς τους ρόλους των εμπλεκομένων σχετικά με το άσυλο. Εμείς, λοιπόν, είμαστε αποφασισμένοι να τηρήσουμε τον νόμο. Θεωρούμε σωστό το ισχύον θεσμικό πλαίσιο για το άσυλο. Μέσα σ' αυτό το θεσμικό πλαίσιο λειτουργούμε και θα συνεχίσουμε να λειτουργούμε. Οι ρυθμίσεις διασφαλίζουν την ελεύθερη διακίνηση ιδεών, προστατεύουν την ελεύθερη έκφραση γνώμης και γι' αυτές τις ελευθερίες έχουν δοθεί πολλοί αγώνες σ' αυτή την χώρα και στο παρελθόν. Η κατάργηση του ασύλου δεν έλυσε τα προβλήματα. Υπήρχαν καταλήψεις, υπήρχαν καταστροφές, κλοπές, ληστείες και παραβατικότητα. Στην περίοδο 2012-2014, παρ' όλο που δεν υπήρχε το άσυλο, στο Πολυτεχνείο και το Οικονομικό Πανεπιστήμιο σχηματίστηκαν πάρα πολλές δικογραφίες για αδικήματα σχετικά με ναρκωτικά. Άρα έρχομαι να πω ότι δεν είναι αυτό που μας δημιουργεί το πρόβλημα, δηλαδή το πανεπιστημιακό άσυλο. Όμως, δεν θα δεχθώ την εκτίμηση ότι η παρανομία, η παραβατικότητα έχουν ξεπεράσει κάθε όριο, ότι η Αστυνομία έχει δεμένα τα χέρια, όπως αναφέρετε στην ερώτηση, διότι ουδείς έδεσε τα χέρια της Αστυνομίας. Η Αστυνομία δρα μέσα στο νομικό πλαίσιο αυτής της χώρας και με την καθοδήγηση εισαγγελικών αρχών και νομίζω ότι στον ρόλο της η Αστυνομία επιδεικνύει σημαντικές επιδόσεις. Επί των ημερών μας, δε η αποτελεσματικότητα της Αστυνομίας στα πανεπιστήμια και στις περιοχές γύρω από αυτά βελτιώθηκε. Ενδεικτικά αναφέρω ότι στη Θεσσαλονίκη την περίοδο 2015-2018 πραγματοποιήθηκαν εξακόσιες πέντε συλλήψεις και την περίοδο 2012-2014 είχαν γίνει μόλις εκατόν σαράντα. Γύρω από το Οικονομικό Πανεπιστήμιο Αθηνών τα ποσοστά συλλήψεων αυξήθηκαν 21,7% για κλοπές, ληστείες, ναρκωτικά, φθορές κτηρίων, καταστημάτων και οχημάτων, σε σχέση με την περίοδο 2012-2014. Το 2018 στο Οικονομικό Πανεπιστήμιο Αθηνών βεβαιώθηκαν διακόσιες δώδεκα παραβάσεις και έγιναν διακόσιες δέκα συλλήψεις. Το Αριστοτέλειο Πανεπιστήμιο - παρεμπιπτόντως, για τη ληστεία που αναφέρατε κοντά στο ATM συνελήφθη την επόμενη ημέρα ο δράστης - έχει στείλει στην Αστυνομία και στην εισαγγελική αρχή αίτημα για συνεχή παρέμβαση και διενέργεια ελέγχων από την Αστυνομία εντός της Πανεπιστημιούπολης. Με βάση αυτό το αίτημα η Αστυνομία έχει σχεδιάσει και δρα για την αντιμετώπιση όλων αυτών των παραβατικών συμπεριφορών και βεβαίως στο ΑΠΘ η Αστυνομία επίσης έχει πραγματοποιήσει εκατόν σαράντα οκτώ επιχειρήσεις και στην περιοχή του ΑΠΘ πραγματοποιήθηκαν διακόσιες τριάντα εννιά συλλήψεις. Όπως σας είπα, η Ελληνική Αστυνομία παρεμβαίνει πάντα όταν έχει την παραγγελία από τις πρυτανικές αρχές, ενημερώνοντας ταυτόχρονα και καθοδηγούμενη από τις εισαγγελικές αρχές. Η παραβατικότητα, βέβαια, δεν αφορά μόνο τα πανεπιστήμια και δεν αντιμετωπίζεται μονοσήμαντα και μόνο με κατασταλτικές δράσεις της Αστυνομίας. Όσα σχέδια στήθηκαν αποκλειστικά πάνω στις κατασταλτικές δράσεις της Αστυνομίας παγκοσμίως έχουν αποτύχει διότι τα ζητήματα αυτά αντιμετωπίζονται - και δεν εννοώ τελειώνουν ή καταργούνται - όταν υπάρχει πραγματική συνεργασία και της πανεπιστημιακής κοινότητας και της Πολιτείας. Εμείς, λοιπόν, θα συνεχίσουμε να αντιμετωπίζουμε μεθοδικά τα ζητήματα αυτά λαμβάνοντας τα ανάλογα μέτρα, χωρίς να εγκαταστήσουμε ένα καθεστώς αστυνομοκρατίας στα πανεπιστήμια. Η Αστυνομία θα συνεχίσει να παρεμβαίνει σύμφωνα με τον νόμο. Ο στόχος μας, βεβαίως, είναι να διασφαλίσουμε, και σε συνεργασία με το Υπουργείο Παιδείας, ότι η πανεπιστημιακή κοινότητα, οι καθηγητές, φοιτητές, προσωπικό, θα συνεχίσουν να λειτουργούν μέσα σε ένα πλαίσιο ασφάλειας και ελευθερίας έκφρασης και διακίνησης των ιδεών. Σας ευχαριστώ.
Και εγώ ευχαριστώ. Τον λόγο έχει η κ. Χριστοφιλοπούλου για τρία λεπτά για την δευτερολογία της.
Ευχαριστώ, κύριε Πρόεδρε. Κυρία Υπουργέ, θα ξεκινήσω λέγοντας το εξής: μακριά από εμάς η οποιαδήποτε προσπάθεια δραματοποίησης. Και αν ακούτε μια ένταση στη δική μου φωνή αυτό δεν είναι για λόγους δραματοποίησης. Ξέρω ότι δεν είπατε για εμένα. Απλώς λέω ότι όταν μιλάμε με ένταση για ορισμένα πράγματα είναι γιατί, αν θέλετε, συμπάσχουμε και κατανοούμε τα προβλήματα και το αίσθημα των ανθρώπων τους οποίους εκπροσωπούμε. Είμαι σίγουρη ότι και εσείς, ως συνάδελφος, το ίδιο κάνετε. Ας δούμε τα προβλήματα αντικειμενικά. Θα συμφωνήσω μαζί σας ότι οποιοσδήποτε νόμος από μόνος του δεν λύνει το πρόβλημα. Άρα ούτε ο νόμος του 2011 υπό αυτήν την έννοια - και μάλιστα ένας νόμος ψηφισμένος από τα 2/3 της Βουλής - έλυνε από μόνος του το πρόβλημα, ούτε νομίζω ότι πίστευε κανείς ότι μόνο με την ψήφιση ενός νόμου λύνεται το πρόβλημα, ούτε όμως ο σημερινός νόμος. Τι λύνει το πρόβλημα; Πού θα συμφωνήσω για να πάω, όμως, μετά στο πού διαφωνώ. Θα συμφωνήσω ότι το πρόβλημα χρειάζεται συνέργειες και πρόληψη, βεβαίως όμως και καταστολή εκεί που χρειάζεται. Όμως, για να δούμε τι συνέβη στα αλήθεια. Δέχομαι ότι και συλλήψεις γίνονται και η Αστυνομία έχει επέμβει και μάλιστα και στο ΑΠΘ - έχω εγώ διαφορετικό νούμερο από το δικό σας, αλλά εγώ δέχομαι το δικό σας - και όντως στη Θεσσαλονίκη έχει μπει η Αστυνομία μέσα. Όμως, θέλω να κάνω δύο επισημάνσεις που είναι πολύ σημαντικές για μας. Το πρώτο είναι ότι καταρχήν ένα μέρος της βίας και της ανομίας γίνεται στον περιβάλλοντα χώρο και όχι στον κατ' εξοχήν πανεπιστημιακό χώρο, στον οποίο βεβαίως πρέπει να προασπίζουμε την ελεύθερη διδασκαλία και την ελεύθερη διακίνηση έρευνας αλλά και ιδεών. Τι γίνεται, λοιπόν, όταν γύρω - γύρω από τη Νομική υπάρχει διακίνηση και εμπορία ναρκωτικών και όταν περνούν οι φοιτητές να πάνε στο μάθημά τους, βλέπουν αυτά τα περιστατικά; Καταλαβαίνετε ότι εκεί άλλα πρότυπα λειτουργούν και άλλα μηνύματα περνούν. Την ίδια στιγμή - ξαναλέω - σχετικά με το αξιόμαχο της Ελληνικής Αστυνομίας - στο οποίο πιστεύουμε ακράδαντα και το οποίο υπάρχει και είμαι σίγουρη ότι εσείς το ζείτε κάθε μέρα, κυρία Υπουργέ - ότι υπάρχει προσπάθεια να τρωθεί το ηθικό των Δυνάμεων Ασφαλείας, των Σωμάτων Ασφαλείας, όταν υπάρχουν περιστατικά σαν αυτό στο Αστυνομικό Τμήμα της Ομόνοιας ή περιστατικά σαν αυτό το απαράδεκτο περιστατικό που συνέβη στα δικαστήρια, με τους αντιεξουσιαστές να απειλούν τους αστυνομικούς ότι θα τους σφάξουν. Αυτό το λέω γιατί υπάρχει και η ποιοτική διάσταση των πραγμάτων. Έρχομαι τώρα να δούμε μαζί, κυρία Υπουργέ, το θέμα των αριθμών. Εγώ καλόπιστα δέχομαι όλους τους αριθμούς που μου είπατε και θα τους πάρω και από τα Πρακτικά να τους έχω. Αλλά εγώ ρωτώ και εσάς και κάθε λογικό πολίτη: όταν έχουμε έξαρση της εγκληματικότητας, προφανώς αντίστοιχα θα υπάρχει και μια αύξηση του αριθμού των συλλήψεων και των αντίστοιχων στατιστικών της ΕΛ.ΑΣ.; Οποιοσδήποτε πολίτης διά γυμνού οφθαλμού μπορεί να δει ότι υπάρχει έξαρση της εγκληματικότητας και γύρω από τα πανεπιστήμια και έξω από τα πανεπιστήμια, αλλά και στο κέντρο της Αθήνας και παντού. Άρα τα νούμερα που μου δίνετε, θα σας πω ότι τα βλέπω και τα δέχομαι, αλλά με μία κριτική ματιά, διότι δεν μπορείτε να μου πείτε ότι τώρα, επί των δικών σας ημερών αυξάνονται οι συλλήψεις, αν δεν δούμε τη συνέργεια και τη συνάρτηση με τα φαινόμενα βίας και τα φαινόμενα ανομίας έτσι όπως αυξήθηκαν. Τέλος, σε ότι αφορά τα ναρκωτικά. Κύριε Πρόεδρε, θα ήθελα μόνο για δύο λεπτά την ανοχή σας.
Θα ήθελα να σας παρακαλέσω και εσάς και την κυρία Υπουργό, επειδή σε δέκα λεπτά θα γίνει η έκθεση παρουσία του Προέδρου της Δημοκρατίας στο Περιστύλιο, να σεβαστούμε τον χρόνο. Διαφορετικά θα σας έδινα περισσότερο χρόνο.
Κύριε Πρόεδρε, ολοκληρώνω. Θα πω μόνο ένα στοιχείο για να μπορεί να απαντήσει η κυρία Υπουργός, επειδή αναφερθήκαμε στον νόμο σας, ο οποίος λέει ότι σε περίπτωση κακουργημάτων δρα αυτεπαγγέλτως, και επειδή έχω καταγγελίες από συναδέλφους πανεπιστημιακούς που με ρωτάνε «η εμπορία των ναρκωτικών δεν είναι κακούργημα;». Βεβαίως, υπάρχουν θέματα, αλλά εγώ σας λέω ότι ούτε και ο δικός σας νόμος, έτσι όπως ψηφίστηκε, - εμείς δεν τον ψηφίσαμε - λειτουργεί. Δεν είναι θέμα νόμου, κυρία Υπουργέ. Ακόμη όμως και αυτόν τον νόμο εφαρμόστε τον. Όταν λέω μην την αφήνετε με δεμένα χέρια, εννοώ το εξής: Αφήστε την Αστυνομία εκεί που χρειάζεται - και δεν είναι συμβάντα, αλλά είναι οργανωμένη κατάσταση, όπως στο Πανεπιστήμιο Θεσσαλονίκης - να εκπονήσει ένα επιχειρησιακό σχέδιο. Χαίρομαι που μου αναφέρατε - και τελειώνω με κάτι θετικό - ότι η πρυτανεία ζήτησε από την Ελληνική Αστυνομία τη συνεχή παρακολούθηση, γιατί μόνον έτσι θα εξαρθρωθούν τα κυκλώματα των ναρκωτικών μέσα από τα πανεπιστήμια, συμφωνώντας, σε μία τελική συζήτηση, ότι βεβαίως τα ναρκωτικά απαιτούν πάρα πολλές συνέργειες και είναι εξαιρετικά πολύπλοκο το θέμα, δεν είναι μόνο θέμα καταστολής. Το ξέρουν πολλές φορές και οι ίδιοι οι αστυνομικοί. Έχετε υπηρεσίες που ξέρουν να προλαμβάνουν και να κάνουν και άλλου είδους δράσεις πέραν της απλής και εν τη στενή εννοία καταστολής. Ευχαριστώ, κύριε Πρόεδρε, για την ανοχή σας.
Κυρία Υπουργέ, έχετε τον λόγο.
Θα μιλήσω πολύ γρήγορα, κύριε Πρόεδρε, αφού πω ότι χαίρομαι πάρα πολύ που κάναμε σήμερα και με την κ. Κεφαλογιάννη και με την κ. Χριστοφιλοπούλου μία επί της ουσίας συζήτηση. Μάλλον η ασφάλεια είναι γυναικεία υπόθεση και αυτή τη στιγμή αποδεικνύεται περισσότερο από ποτέ αυτό. Θα είμαι στη διάθεσή σας για να συζητήσουμε κάθε φορά που θέλετε. Να αναφέρω μόνο για το Οικονομικό Πανεπιστήμιο Θεσσαλονίκης ότι τώρα υλοποιείται εκεί ένα σχέδιο που συνέταξε η Αστυνομία, διότι κανείς δεν ενοχλεί την Αστυνομία ούτε να σχεδιάσει ούτε να επιχειρήσει. Είναι άλλος ο ρόλος της πολιτικής ηγεσίας και είναι άλλος ο ρόλος της φυσικής ηγεσίας και νομίζω ότι η φυσική ηγεσία - και ο νέος Αρχηγός της Αστυνομίας - είναι αποφασισμένη να είναι αποφασιστική απέναντι στα ζητήματα. Αναφέρω μόνο ότι στην περιοχή του ΑΠΘ έχουμε το 2012-2014 εκατόν σαράντα μία συλλήψεις, το 2015-2018 εξακόσιες πέντε συλλήψεις και γύρω από το Οικονομικό Πανεπιστήμιο Αθηνών έχουμε, επίσης, - για να μην αναφέρουμε τα νούμερα - αύξηση 21,7%. Αυτό σημαίνει ότι αυξάνονται οι δράσεις της Αστυνομίας απέναντι στο πρόβλημα, διότι και τα προβλήματα, όπως ξέρετε, αλλάζουν και μεταλλάσσονται. Η παραβατικότητα δεν είναι ποτέ η ίδια, αλλάζει μορφές, άρα, και η Ελληνική Αστυνομία πρέπει γρήγορα, ευέλικτα, αποτελεσματικά να περνά σε καινούργιο σχεδιασμό και υλοποίηση. Αυτό που είναι βέβαιο είναι ότι επιχειρήθηκε στον δημόσιο λόγο - δεν λέω εσάς, κ. Χριστοφιλοπούλου - να περαστεί το μήνυμα ότι η πολιτική ηγεσία εμποδίζει τη φυσική ηγεσία και την Αστυνομία να δράσει. Είναι απίστευτος μύθος, διότι ποιος θα το έκανε αυτό και γιατί; Επίσης, η άλλη λογική που λέει ότι ο ΣΥΡΙΖΑ υποθάλπει εγκληματίες και δεν ξέρω κι εγώ τι άλλο είναι ένας άλλος μύθος και για ανθρώπους οι οποίοι συμπεριφέρονται με βία, όταν οι ίδιοι θέλουν να επιβάλουν τις απόψεις τους. Και αυτό είναι ένας τεράστιος μύθος. Σε εσάς, λοιπόν, που είστε της άλλης παράταξης και όχι της Νέας Δημοκρατίας, θα ήθελα να σας θυμίσω τι απέδιδαν και στον Παπανδρέου σε σχέση με τη 17 Νοέμβρη και σε στελέχη της δικής σας παράταξης, όταν κάποιοι τότε ήθελαν να πλήξουν και τη δική σας παράταξη μέσα από αυτούς τους μύθους Σας ευχαριστώ.
Και εγώ σας ευχαριστώ. Ολοκληρώθηκε η συζήτηση των επικαίρων ερωτήσεων. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 17.52΄ λύεται η συνεδρίαση για την προσεχή Τετάρτη 21 Νοεμβρίου 2018 και ώρα 12.00΄, με αντικείμενο εργασιών του Σώματος: νομοθετική εργασία, σύμφωνα με την ειδική ημερήσια διάταξη που έχει διανεμηθεί.